online shopping: প্রতারণা এড়াতে অনলাইন কেনাকাটা নিয়ে সচেতনতা প্রচারে পুলিশ - police campaign on online purchasing in coronavirus crisis | Eisamay
police campaign on online purchasing in coronavirus crisis
Raima Chakraborty | EiSamay.Com | Updated: 04 Jun 2020, 09:44:00 PM
বহু অভিযোগ জমা পড়েছে বর্ধমান সাইবার ক্রাইম শাখায়। এর পরেই জেলা পুলিশের পক্ষ থেকে তাদের সোশ্যাল মিডিয়ার পেজে বেশ কয়েকটি ভিডিও আপলোড করা হয়েছে। সেখানে বিভিন্ন সংস্থা থেকে কী ভাবে ফোন করে টাকা লোপাট করা হচ্ছে সে বিষয়ে অ্যামিমেশন ও বিভিন্ন তথ্য তুলে ধরে সচেতন করা হয়েছে সাধারণ মানুষদের।
অনলাইন প্রতারণার শিকার হয়েছেন অনেকে
এই সময় ডিজিটাল ডেস্ক: লকডাউনের মধ্যে অনেকেই প্রয়োজনীয় জিনিস কিনতে দোকানে যেতে পারেননি। তাই কেনাকাটা সেরেছেন অনলাইনে। কিন্তু অনলাইনে কেনাকাটা করতে গিয়ে প্রতারণার শিকার হচ্ছেন না তো? এ বিষয়েই মানুষকে সচেতন করার উদ্যোগ নিয়েছে বর্ধমান জেলা পুলিশ। কারণ মানুষের গৃহবন্দির সুযোগ নিয়ে বিভিন্ন ভুয়ো ওয়েবসাইটে জিনিসের দাম কম দেখিয়ে টোপ দিচ্ছে সাইবার প্রতারকরা। সেই টোপ গিললেই অ্যাকাউন্ট থেকে টাকা উধাও। এমন নানা ঘটনা পুলিশের নজরে আসতেই শুরু হয়েছে সচেতনতা প্রচার।
দিন কয়েক আগেই অনলাইন প্রতারণার শিকার হয়েছেন বর্ধমানের গোলাপবাগের বাসিন্দা শুকদেব ঘোষ। নিজের অভিজ্ঞতা প্রসঙ্গে বলেন, ‘আমার ছেলে অনলাইনে একটা ফোনের দাম দেখে ১২ হাজার টাকা। অথচ সেই আই ফোনের বাজারে দাম ৩৭ হাজার টাকা। এত কমদামে দিচ্ছে দেখে প্রথমে আমার সন্দেহ হলেও পরে মনে হয়েছে এই করোনা পরিস্থিতিতে হয়তো কোম্পানি কমদামে দিয়ে দিচ্ছে। আমার অ্যাকাউন্ট থেকে সেই টাকা পেমেন্ট করার পরে কোনও ফোন না আসায় ওদের দেওয়া নম্বরে ফোন করি। ওরা বলে, একটা ওটিপি যাচ্ছে ওটা বলুন। অর্ডার ট্র্যাক করব। মোবাইলে ওটিপি আসার পরে আমার অ্যাকাউন্ট থেকে দু’ধাপে আরও ২০ হাজার টাকা উঠে গিয়েছে। পরে প্রতারিত হয়েছি বুঝতে পেরে পুলিশের দ্বারস্থ হই।’
এমনই বহু অভিযোগ জমা পড়েছে বর্ধমান সাইবার ক্রাইম শাখায়। এর পরেই জেলা পুলিশের পক্ষ থেকে তাদের সোশ্যাল মিডিয়ার পেজে বেশ কয়েকটি ভিডিও আপলোড করা হয়েছে। সেখানে বিভিন্ন সংস্থা থেকে কী ভাবে ফোন করে টাকা লোপাট করা হচ্ছে সে বিষয়ে অ্যামিমেশন ও বিভিন্ন তথ্য তুলে ধরে সচেতন করা হয়েছে সাধারণ মানুষদের। শুধু তাই নয়, কী ভাবে প্রতারকরা ফোন করে বা ম্যাসেজ পাঠিয়ে সেখান থেকে লিঙ্কের মাধ্যমে টাকা তুলছে সে বিষয়টিও দেখিয়েছে। জেলা সাইবার ক্রাইম বিভাগ সূত্রে জানা গিয়েছে, গত দু’মাসে নেট দুনিয়ায় প্রতারণার ৩০-৪০টি কেস সামনে এসেছে। অথচ সচেতন হলেই প্রতারণার হাত থেকে বাঁচা যেতে পারে বলে মনে করছেন বিশেষজ্ঞরা।
জেলা সাইবার ক্রাইম বিভাগের আধিকারিক শ্যামল চক্রবর্তী বলেন, ‘আমরা বলব যখনই অনলাইনে কোনও কিছু কিনবেন, তখন দেখে নেবেন এইচটিটিপিএস (https) এটা যেন থাকে। এটার মানে এই ওয়েব সাইটের ডোমেন, হোস্টিং কেনার বিষয়টি সিকিউরড। সাধরণ ভাবে ভারচুয়াল ডোমেন যারা ব্যবহার করে, তাদের ক্ষেত্রে দেখবেন এইচটিটিপি(http) থাকে। এমনই বহু ছোট তথ্য থাকে যেটা দেখলেই নিজেই বুঝে যেতে পারবেন ভুয়ো সংস্থা কিনা।’ খুব শীঘ্রই পুলিশ বেশ কিছু প্রতারকের সন্ধানে রাজ্যে ও রাজ্যের বাইরের কিছু জায়গায় হানা দেবে। তালিকা তৈরি করেও লকডাউনের জন্য পুলিশ যেতে পারেনি।
উম্পুনে চাষে ব্যাপক ক্ষতি, দাম বৃদ্ধি সব সবজিরইপরের খবর
police campaign online shopping Online Shop coronavirus Burdwan police
Web Title : police campaign on online purchasing in coronavirus crisis